ក្រុមការងារយុវជនគណៈបក្សប្រជាជនកម្ពុជា ប្រចាំក្រសួងសេដ្ឋកិច្ចនិងហិរញ្ញវត្ថុ

«ក្រុមការងារយុវជនគណបក្សប្រជាជនកម្ពុជា ប្រចាំក្រសួងសេដ្ឋកិច្ចនិងហិរញ្ញវត្ថុ» ហៅកាត់ថា ក.យ.ក. នៃ កសហវ. គឺជាក្បាលម៉ាស៊ីនដឹកនាំ «អង្គការចាត់តាំងយុវជនគណបក្សប្រចាំក្រសួង» ដែលត្រូវបានគណៈកម្មាធិការគណបក្សក្រសួងសេដ្ឋកិច្ចនិងហិរញ្ញវត្ថុ សម្រេចបង្កើតឡើងក្នុងឆ្នាំ២០១២ ដើម្បីបំពេញតួនាទីជាសេនាធិការផ្ទាល់ លើកិច្ចការពាក់ព័ន្ធនឹងចលនាយុវជនគណបក្សទូទាំងក្រសួង ដោយដំបូងមានឈ្មោះថា «សកម្មជនយុវជនគណបក្ស»។ នៅក្នុងនីតិកាលទី៥ នៃរដ្ឋសភា សកម្មជនយុវជនគណបក្សនេះ ត្រូវបានកែសម្រួលមកជា ក.យ.ក. នៃ កសហវ. និងកំណត់ឱ្យមានរចនាសម្ព័ន្ធគ្រប់គ្រង និងការទទួលខុសត្រូវត្រឹមត្រូវ និងច្បាស់លាស់ ដោយរៀបចំដាក់ចេញជាប្រព័ន្ធផ្សារភ្ជាប់នៅគ្រប់អង្គភាពចំណុះគណៈកម្មាធិការគណបក្សក្រសួងទាំងអស់។

នៅក្នុងឆ្នាំ២០២១ គណៈកម្មាធិការគណបក្សក្រសួង បានសម្រេចកែសម្រួលរចនាសម្ព័ន្ធនេះបន្ថែម ឱ្យមានសង្គតិភាពទៅនឹងគោលការណ៍កំណត់ របស់គណៈកម្មាធិការកណ្ដាល នៃគណបក្សប្រជាជនកម្ពុជា និងយុវជនគណបក្សថ្នាក់កណ្ដាល (យ.គ.ក.)។ ការកែសម្រួលនេះ បាននាំឱ្យអង្គការចាត់តាំងយុវជនគណបក្សប្រចាំក្រសួង មានរចនាសម្ព័ន្ធ ៤ កម្រិត ដូចដែលកំពុងអនុវត្តរហូតមកដល់បច្ចុប្បន្ន។

ក្នុងន័យនេះ ជារចនាសម្ព័ន្ធ គណៈកម្មាធិការគណបក្សប្រចាំ កសហវ មានក្រុមការងារយុវជនគណបក្សប្រជាជនកម្ពុជា មួយជាសេនាធិការ ដែលមានឯកឧត្តមបណ្ឌិត **ហ៊ែល ចំរើន** ជាប្រធាន និងមានសមាជិកជាប្រធានក្រុមការងារយុវជននៅតាមសាខាបក្សនៃអង្គភាពទាំង ២១ ក្រោមឱវាទ ក្រសួងសេដ្ឋកិច្ចនិងហិរញ្ញវត្ថុ ហើយដែលអង្គភាព ទាំង ២១ នេះ សុទ្ធតែមាននូវក្រុមការងារយុវជនដោយឡែករៀងៗខ្លួន។

## ចក្ខុវិស័យ 
យុវជនក្រសួងសេដ្ឋកិច្ចនិងហិរញ្ញវត្ថុ ក្លាយទៅជាកម្លាំងចលករ ពោរពេញដោយ សមត្ថភាព សាមគ្គី ស្មោះស្ម័គ្រភក្ដី ថ្លៃថ្នូរ រឹងមាំ រស់រវើក និងស្អាតស្អំ ក្នុងការដឹកនាំនិងជំរុញចលនាមហាជនកុះករ សំដៅជំរុញលើកស្ទួយការអភិវឌ្ឍសង្គមសេដ្ឋកិច្ចជាតិ ដើម្បីជាឧត្តមប្រយោជន៍និងសុខុមាលភាពរបស់ប្រទេសជាតិ និងប្រជាពលរដ្ឋ។

## បេសកកម្ម 
កៀរគរកម្លាំង បង្កើត និងបង្កើនកាលានុវត្តភាពជូនយុវជនក្នុងការអភិវឌ្ឍសមត្ថភាព និងសម្រេចសក្កានុពលរបស់ខ្លួន ជាប្រយោជន៍ដល់ការអនុវត្តគោលនយោបាយរបស់គណបក្ស និងរាជរដ្ឋាភិបាល ក្នុងវិស័យសេដ្ឋកិច្ចនិងហិរញ្ញវត្ថុ និងសង្គមជាតិ។

## គោលបំណង 
* បណ្តុះបណ្តាលស្មារតីសាមគ្គីភាពនិងកម្លាំងគាំទ្រមាគ៌ានយោបាយរបស់គណបក្ស
* ផ្សព្វផ្សាយនិងអប់រំកម្មវិធីនយោបាយបក្ស, កម្មវិធីកែទម្រង់ និងសមិទ្ធផលរបស់គណបក្ស ទាំងកម្រិតគោលនយោបាយជាតិ ទាំងកម្រិតវិស័យសេដ្ឋកិច្ចនិង ហិរញ្ញវត្ថុ
* គាំទ្រនិងសម្របសម្រួលជាមួយកិច្ចដំណើរការរបស់ កយក នៅក្នុងផ្ទៃក្នុងក្រសួង ព្រមទាំង ជាមួយស្ថាប័នពាក់ព័ន្ធផ្សេងទៀតប្រកបដោយប្រសិទ្ធភាពនិងស័ក្តិសិទ្ធភាព។

## រចនាសម្ព័ន្ធ ការទទួលខុសត្រូវ និងអភិក្រមការងារ 
### **រចនាសម្ព័ន្ធ និងការទទួលខុសត្រូវ** 
ការអនុវត្តផែនការយុទ្ធសាស្ត្រខាងលើ ត្រូវទទួលខុសត្រូវដោយអង្គការចាត់តាំងយុវជនគណបក្សប្រចាំក្រសួង ក្រោមការដឹកនាំ និងតម្រង់ទិសពីគណៈកម្មាធិការគណបក្ស កសហវ.។ នាដើមនីតិកាលទី៦ នៃរដ្ឋសភា, អង្គការចាត់តាំងយុវជនគណបក្សប្រចាំក្រសួង មានឈ្មោះថា «ក.យ.ក. នៃ កសហវ.» ដែលមានរចនាសម្ព័ន្ធគ្រប់គ្រង និងការទទួលខុសត្រូវត្រឹមត្រូវ និងច្បាស់លាស់ ដោយរៀបចំដាក់ចេញជាប្រព័ន្ធផ្សារភ្ជាប់នៅគ្រប់អង្គភាពចំណុះគណៈកម្មាធិការគណបក្សក្រសួងទាំងអស់ ដូចទៅនឹងរចនាសម្ព័ន្ធ ដែលបានអនុវត្តក្នុងនីតិកាលទី៥ នៃរដ្ឋសភា។ នាពេលនោះ ក.យ.ក. នៃ កសហវ. មានលេខាធិការដ្ឋាន មួយ ជាយុវសេនាធិការដ៏រឹងមាំ និងជវភាព ដោយប្រមូលផ្ដុំយុវជនដែលមានបទពិសោធន៍ សមត្ថភាព ពុទ្ធិ និងឆន្ទៈ រួមចំណែក និងគាំទ្រដល់ការអនុវត្តផែនការយុទ្ធសាស្ត្រខាងលើ។

ដោយឡែកនៅក្នុងឆ្នាំ២០២១ គណៈកម្មាធិការគណបក្ស កសហវ. បានសម្រេចកែសម្រួលរចនាសម្ព័ន្ធបន្ថែមឱ្យមានសង្គតិភាព ទៅនឹងគោលការណ៍កំណត់របស់គណៈកម្មាធិការកណ្ដាលនៃគណបក្សប្រជាជនកម្ពុជា និងយុវជនគណបក្សថ្នាក់កណ្ដាល (យ.គ.ក.)។ ការកែសម្រួលនេះ បាននាំឱ្យអង្គការចាត់តាំងយុវជនគណបក្សប្រចាំក្រសួង មានរចនាសម្ព័ន្ធ ៤ កម្រិត ដូចដែលកំពុងអនុវត្តរហូតមកដល់បច្ចុប្បន្ន ដែលរួមមាន៖

១. ក្រុមការងារយុវជនគណបក្សប្រជាជនកម្ពុជា ប្រចាំក្រសួងសេដ្ឋកិច្ចនិងហិរញ្ញវត្ថុ (ក.យ.ក. នៃ កសហវ.)

២. ក្រុមការងារយុវជនគណបក្សប្រជាជនកម្ពុជាថ្នាក់មូលដ្ឋាន (ក.យ.ក. ថ្នាក់មូលដ្ឋាន) នៃគណៈកម្មាធិការគណបក្សមូលដ្ឋាន

៣. ក្រុមសកម្មជនយុវជនគណបក្សប្រជាជនកម្ពុជា នៃគណៈកម្មាធិការសាខាបក្សចំណុះផ្ទាល់គណៈកម្មាធិការគណបក្សក្រសួង

៤. ក្រុមសកម្មជនយុវជនគណបក្សប្រជាជនកម្ពុជា នៃគណៈកម្មាធិការសាខាបក្សនៃគណៈកម្មាធិការគណបក្សមូលដ្ឋាន។

ភារកិច្ចរបស់អង្គការចាត់តាំងយុវជនគណបក្សប្រចាំក្រសួង មានកំណត់ក្នុងសេចក្ដីកំណត់លេខ ២២/២១ គប.កសហវ. ចុះថ្ងៃទី២៩ ខែកក្កដា ឆ្នាំ២០២១ របស់គណៈកម្មាធិការគណបក្ស កសហវ.។ ចាប់ពីពេលនោះមក លេខាធិការដ្ឋាន ដែលជាសេនាធិការផ្ទាល់របស់ ក.យ.ក. នៃ កសហវ. ត្រូវប្រែក្លាយមកផែនចំណុះ ដែលមានសរុបចំនួន ៧។

### អភិក្រមការងារ 
ផ្អែកលើក្របខ័ណ្ឌរួមខាងលើ, ក.យ.ក. នៃ កសហវ. ត្រូវសម្របសម្រួលជាមួយសាខាគណបក្សក្រោមឱវាទគណៈកម្មាធិការគណបក្ស កសហវ. ដើម្បីរៀបចំផែនការសកម្មភាពលម្អិត ក្នុងទម្រង់ជាផែនការប្រតិបត្តិប្រចាំឆ្នាំ ដែលមានសមានគតិភាព និងសង្គតិភាពជាមួយចង្កោមសកម្មភាព កម្មវិធី បេសកកម្ម និងចក្ខុវិស័យនៃក្របខ័ណ្ឌរួម ព្រមទាំងភ្ជាប់មកជាមួយនូវគម្រោងថវិកាផងដែរ។ ដូចនេះ, ផែនយុទ្ធសាស្ត្រ នៃ ក.យ.ក. នៃ កសហវ. បានសម្របសម្រួលរៀបចំផែនការប្រតិបត្តិរួម របស់អង្គការចាត់តាំងយុវជនគណបក្សប្រចាំក្រសួង ចំនួន ២លើក រួមមាន៖ លើកទី១ នៅដើមឆ្នាំ២០២១ ដោយបានរៀបចំដាក់ចេញនូវ «ផែនការប្រតិបត្តិឆ្នាំ២០២១-២០២៣» និងលើកទី២ នៅចុងឆ្នាំ២០២១ ដោយបានរៀបចំដាក់ចេញនូវ «ផែនការប្រតិបត្តិឆ្នាំ២០២២-២០២៣»។ ផែនការប្រតិបត្តិលើកទី២នេះ ជាបច្ចុប្បន្នកម្មលើផែនការប្រតិបត្តិមុន ដោយបានសម្រួចសកម្មភាព សំដៅអនុលោមតាមផែនការសកម្មភាពគន្លឹះរបស់ យ.គ.ក., ត្រៀមលក្ខណៈឆ្ពោះទៅការបោះឆ្នោតជ្រើសរើសក្រុមប្រឹក្សាឃុំ សង្កាត់ អាណត្តិទី៥ ឆ្នាំ២០២២ និងការបោះឆ្នោតជ្រើសតាំងតំណាងរាស្ត្រ នីតិកាលទី៧ ឆ្នាំ២០២៣, និងស្របតាមអនុសាសន៍ណែនាំតម្រង់ទិសដ៏ខ្ពង់ខ្ពស់របស់ ឯកឧត្តមអគ្គបណ្ឌិតសភាចារ្យ អូន ព័ន្ធមុនីរ័ត្ន សមាជិកគណៈអចិន្ត្រៃយ៍គណៈកម្មាធិការកណ្ដាលគណបក្ស និងជាប្រធានគណៈកម្មាធិការគណបក្សក្រសួងសេដ្ឋកិច្ចនិងហិរញ្ញវត្ថុ ឱ្យ ក.យ.ក. នៃ កសហវ. ផ្ដោតលើការងារគន្លឹះចំនួន ៤ រួមមាន៖ (១) ការងារនយោបាយសតិអារម្មណ៍របស់យុវជនមកកាន់គណបក្ស, (២) ការបែរមុខឆ្ពោះទៅសហគមន៍, (៣) ការកសាងសមត្ថភាពនិងសាមគ្គីភាពផ្ទៃក្នុង និង (៤) ការពង្រឹងការទទួលខុសត្រូវលើការងាររដ្ឋ។

ផែនការប្រតិបត្តិប្រចាំឆ្នាំ មានសកម្មភាពចូលរួមអនុវត្តដោយផែនចំណុះ ក.យ.ក. នៃ កសហវ. ទាំង ៧ និង ក.យ.ក.ថ្នាក់មូលដ្ឋាន នៃគណៈកម្មាធិការគណបក្សមូលដ្ឋាន និងក្រុមសកម្មជនយុវជនគណបក្ស នៃគណៈកម្មាធិការសាខាបក្សចំណុះផ្ទាល់គណៈកម្មាធិការគណបក្ស កសហវ. ចំនួន ១៩ ផងដែរ។ ទិន្នន័យសង្ខេប នៃផែនការប្រតិបត្តិ ឆ្នាំ២០២១-២០២៣ មានដូចតទៅ៖

* ឆ្នាំ២០២១ គ្រោងសកម្មភាពអនុវត្តសរុប ១៨៦ សកម្មភាព
* ឆ្នាំ២០២២ គ្រោងសកម្មភាពអនុវត្តសរុប ៣៣២ សកម្មភាព
* ឆ្នាំ២០២៣ គ្រោងសកម្មភាពអនុវត្តសរុប ២៨៨ សកម្មភាព។

## កម្មវិធី 
### ១. ស្មារតី៖ ការរក្សាស្មារតីសាមគ្គីភាព 
១.១. ផ្សព្វផ្សាយ

១.២. អនុវត្តរបបប្រជុំជីវភាព

១.៣. ពង្រីកកម្លាំងគាំទ្រ និងបង្កើនសាមគ្គីភាព។

### ២. សមត្ថភាព៖ ការពង្រឹងសមត្ថភាពអនុវត្ត 
២.១. រៀបចំក្របខ័ណ្ឌទស្សនាទាន និងយុទ្ធសាស្រ្តនៃការបណ្តុះបណ្តាល

២.២. បណ្តុះបណ្តាលយុវជនផ្ទៃក្នុង

២.៣. បណ្តុះបណ្តាលជាមួយយុវជនថ្នាក់កណ្តាល។

### ៣. សហប្រតិបត្តិការ៖ ការពង្រីកកិច្ចសហប្រតិបត្តិការ 
៣.១. ពង្រឹងអភិបាលកិច្ចល្អ

៣.២. កិច្ចសហប្រតិបត្តិការជាមួយស្ថាប័នជាតិ

៣.៣. កិច្ចសហប្រតិបត្តិការជាមួយស្ថាប័នបក្សនៃបណ្តាប្រទេសជាមិត្ត។

## ទំនាក់ទំនង 
#### អាស័យដ្ឋាន៖ 
សង្កាត់វត្តភ្នំ, ខណ្ឌដូនពេញ, រាជធានីភ្នំពេញ, ព្រះរាជាណាចក្រកម្ពុជា

#### លេខទូរសព័្ទ ៖ 
093 99 55 05

092 55 45 44

## ឯកសារយោង 
ខិតប័ណ្ណសង្ខេបរបាយការណ៍២០១៨ និង​ផែនការសកម្មភាព២០១៩ 

ផែនការយុទ្ធសាស្ត្រនៃការអភិវឌ្ឍយុវជនគណបក្សប្រជាជនកម្ពុជាប្រចាំក្រសួងសេដ្ឋកិច្ចនិងហិរញ្ញវត្ថុ 

__ផ្នែកមិនត្រូវកែប្រែ__